Karina Adsbøl (DD), 2025-11-19:
Tak for det.
Lovforslaget her har til formål at præcisere hjemmelen og formålet med Den Sociale Investeringsfond, DSI.
Derfor foreslås det med lovforslaget, at der laves en hjemmelsændring, der gør det muligt for staten at fremme bestemte investeringstemaer, som Den Sociale Investeringsfond skal investere i og herunder give kapital til.
Derudover foreslås det, at fonden skal have mulighed for at opkræve et forvaltningshonorar af private investorer som godtgørelse for forvaltning af investeringsporteføljen.
Det skal finansiere dele af administrationen, der er i fonden.
Baggrunden for lovforslaget er ifølge ministeriet, at der lige nu er en række uhensigtsmæssigheder og uklarheder i loven, i forhold til hvilke temaer fonden må fastsætte, forvaltning af fondens midler, problemer med opkrævning af forvaltningshonorarer fra private investorer og fondens organisering.
Den Sociale Investeringsfond er forankret under socialområdets ressort
, hvormed fastsættelse af rammerne for DSI så nu er social- og boligministerens ansvar, herunder fastsættelse af temaerne for fondens investeringer.
De aktuelle formålsspecifikke kapitalindskud vedrører beskæftigelsesområdet, men med lovforslaget gives der mulighed for, at der på sigt også kan investeres formålsspecifikt inden for de øvrige investeringstemaer for fonden.
Der er således ikke grundlag for at give beskæftigelsesministeren en særstatus sammenlignet med andre ressortområder.
Dog fastholdes der et armslængdeprincip, så DSI's uafhængighed bevares, ved at DSI fortsat skal handle efter de formål, den er oprettet med, og at denne hjemmel bruges begrænset.
Hjemmelen skal kun åbne for indsatser inden for specifikke temaer, som kan fremmes, og det konstrueres, så det er DSI, der har beslutningskraften.
Der vil dog være nogle omkostninger for private investorer, når DSI med lovforslaget vil kunne opkræve et forvaltningshonorar af private investorer som godtgørelse for investeringen, og det er også noget, der er rejst kritik af i høringssvarene.
Men det, jeg godt vil stille spørgsmål til, er noget andet.
I sin tid blev DSI jo oprettet som en del af en SSA-aftale fra 2018-2021.
Formålet med fonden var jo at udbrede indsatser på de større velfærdsområder gennem sociale investeringsprogrammer, der både skulle skabe værdi og resultater, samtidig med at indsatserne skulle mindske de offentlige udgifter.
Det var så ordførerne i aftalekredsen, der skulle vælge temaerne.
Det skulle også være ordførerne, der hvert år skulle beslutte, hvilke temaer det var, fonden skulle arbejde med.
De valgte temaer var bl.a.: udsatte børn og unge, arbejdsmiljø, mennesker i risiko for livsstilssygdomme, trivsel, ind på arbejdsmarkedet og mennesker med handicap.
Så er det, jeg stiller mig selv det spørgsmål: Hvornår er det blevet ændret, så det ikke længere var aftalepartierne bag SSA-aftalen, der skulle vælge temaer?
Derfor har vi brug for at stille nogle opklarende spørgsmål under udvalgsbehandlingen, så det ikke bliver en kattelem for regeringen til at finde finansiering og fremme bestemte dagsordener fra forskellige reformer i DSI.
Dermed kan det også åbne for, at der kan komme flere politisk fastsatte investeringstemaer fra fonden, som vi ikke nødvendigvis er enige i.
Så vi vil stille nogle opklarende spørgsmål, og det kan jo være, at ministeren vil svare på, hvornår det er blevet ændret, så det ikke længere er aftalekredsen bag SSA, der vælger temaerne i forhold til investeringer.